AlexejDobrolubov/national_council_slovak_2010 huggingface dataset:
33. schôdza NR SR - 15.deň - B. popoludní
Dátum: 2025-04-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

94. Ďakujem za slovo, pán predseda. Pán kolega, vy ste spomínali celý ten chaos, ktorý sprevádzal tento legislatívny proces, a ja by som teda chcela mať takú polofaktickú, poloprocedurál. Pán predseda Národnej rady, na vás sa budem viac-menej obracať, teda nie viac-menej, ale určite. A mám takú, myslím, normálnu a legitímnu požiadavku, že po tom, ako tu vyzeral celý ten legislatívny proces, tak by som vás chcela skutočne slušne požiadať, že či by bolo možné zabezpečiť nám konsolidované znenie tohto zákona, pretože sme videli, aké všetky pozmeňujúce návrhy a časti zo spoločnej správy ho sprevádzali, a ja si myslím, že už skutočne nikto v tomto pléne netuší, že aký návrh zákona vlastne budeme schvaľovať. Už sme tu raz mali taký problém a týkal sa jedného zdravotníckeho zákona, kde sa nakoniec vyskytol dosť dôležitý problém eReceptov len kvôli tomu, že pôvodný návrh zákona vyzeral úplne inak ako nakoniec ten schválený kvôli nejakému stostranovému pozmeňujúcemu návrhu. A teraz tu opäť máme niekoľkostranové pozmeňujúce návrhy, ktoré sú dokonca dlhšie ako ten pôvodný, tak si myslím, že nie je skutočne v kapacite nikoho z nás, hoci my máme pomerne veľa právnikov a právničok v strane, aby sme sa v tomto bordeli niekto s tým vysporiadali, že ako to tu vlastne vyzerá. A ja vás o to skutočne prosím kvôli tomu, aby sme neschválili potom nejaké bludy, aj keď celý ten zákon je jeden veľký blud, ale aby tam neboli chyby, ktoré zase budeme musieť opravovať. Chcete hlasovať o tom zákone o sedemnástej, ja si myslím, že ešte dodať nám to konsolidované znenie je možné dovtedy. Ďakujem pekne.
33. schôdza NR SR - 15.deň - B. popoludní
Dátum: 2025-04-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

56. Ďakujem za slovo. Pán kolega Dostál, vy ste použili umelú inteligenciu, no podľa mňa tento návrh zákona je dielom prirodzenej, doplňte si čo, opak inteligencie, ale keďže ste ma vyzvali, tak teda budem pokračovať v tom, v tej analýze rozporu s právom Európskej únie, a síce konkrétne toho bodu týkajúceho sa zverejňovania osobných údajov darcov, ktorí prispeli na činnosť organizácie viac ako päťtisíc eurami. Tak ako aj teda konštatuje Súdny dvor EÚ, my tu máme vlastne povinnosť, ukladá orgánom verejnej moci povinnosť, aby sa zdržali akéhokoľvek neodôvodneného zasahovania do súkromného a rodinného života osôb, ako aj do vzájomných vzťahov medzi nimi. Pod toto spadá, samozrejme, aj čl. 8 ods. 1 charty, podľa ktorého má každý právo na ochranu osobných údajov, ktoré sa ho týkajú. Pokračujem. Informácie, ktorých sa týkajú povinnosti podávaní vyhlásenia a zverejňovanie stanovené zákonom o transparentnosti, zahŕňajú meno, krajinu a mesto bydliska fyzických osôb, ktoré organizáciám občianskej spoločnosti so sídlom, v tomto prípade Maďarsku, ale v našom prípade Slovensku, poskytujú finančnú pomoc vo výške dosahujúcej isté prahové hodnoty, ako aj výšku tejto finančnej pomoci. Súdny dvor pokračuje, vzhľadom na existenciu práva občanov na informácie, ktoré sa môže za osobitných okolností vzťahovať aj na aspekty súkromného života verejnej osoby, tou je ale iba politický predstaviteľ alebo teda je to interpretované veľmi striktne, pričom z rozsudkov vyplýva, že súd vylúčil, aby sa za takúto osobu považovala osoba, ktorá aj napriek svojej všeobecnej známosti nevykonáva politickú funkciu. Inak povedané, títo darcovia, ktorých to zahŕňa, tak nebudú predsa len politici, čiže nespadajú vlastne do toho. Pokračujem. V dôsledku toho povinnosti podávania vyhlásenia a zverejňovania stanovené zákonom o transparentnosti obmedzujú právo na rešpektovanie súkromného a rodinného života zakotvené v čl. 7... (Prerušenie vystúpenia časomerom.).
33. schôdza NR SR - 15.deň - B. popoludní
Dátum: 2025-04-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

42. Ďakujem za slovo. Ja keďže teda nebudem môcť vystúpiť v rozprave, tak sa vrátim k tomu, čo som hovorila predtým, a síce k tomu rozporu s právom Európskej únie, ktorého sa teda dotkla aj pani kolegyňa Plaváková, pretože hovorila nielen o ústavnosti, resp. tej protiústavnosti, darmo sa usmievate, pán predsedajúci, ale aj o európskom práve a konkrétne aj o rozhodnutiach Európskeho súdu pre ľudské práva, ale aj Súdneho dvora EÚ. A ja budem práve citovať z toho rozhodnutia Komisia proti Maďarsku, kde teda Súdny dvor v prvom rade konštatoval, že z judikatúry Európskeho súdu pre ľudské práva vyplýva, a teraz mám pre vás skutočne šokujúcu info, vieme prví, zdieľajte, kým nezmažú, že právo slobodne sa združovať predstavuje jeden zo základných pilierov demokratickej a pluralitnej spoločnosti, keďže umožňuje občanom konať kolektívne v oblastiach spoločenského záujmu a prispieť tak k riadnemu fungovaniu verejného života. To je také prvé, základné konštatovanie. No ale chcela by som sa dotknúť ďalej toho, čo vlastne zavádza aj ten pozmeňovák, ktorý nám tu bol prezentovaný ako zachraňujúci tento návrh zákona, a jeden z takých problematických bodov, ktorý tam teda ostal, je práve to zverejňovanie osobných údajov darcov, ktorí prispeli na činnosť organizácie viac ako 5-tisíc eurami. Tak tu opäť z toho istého rozhodnutia Súdneho dvora EÚ môžme, už mám iba 30 sekúnd, tak to iba otvorím a potom to dokončím v ďalšej faktickej. V tomto rozhodnutí takisto Súdny dvor konštatuje, že bolo porušené právo na rešpektovanie súkromného a rodinného života, pretože zverejňovanie osobných údajov je, tak ako to hovorila aj kolegyňa Plaváková, chránené článkami či už teda charty, alebo aj dohovoru pre ľudské práva. A rozvediem to teda v ďalšej faktickej. Ďakujem.
33. schôdza NR SR - 15.deň - B. popoludní
Dátum: 2025-04-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

24. Ďakujem za slovo. No, ja som kvôli tej skrátenej rozprave nemohla vystúpiť včera, pretože som sa nedostala na rad, a dnes som štyridsiata druhá, takže to vyzerá, že opäť sa nebudem môcť vyjadriť. A veľmi ma to mrzí, pretože ja som vás chcela upozorniť na to, že mám za to, a teda ako aj človek, ktorý učil európske právo, že tento váš návrh napriek tým zmenám, ktoré ste tam urobili, je stále v rozpore s právom Európskej únie. A nehovorím vám to preto, aby sme potom išli žalovať do Bruselu, že ha-ha, zase to majú zle, ale preto, aby ste to mali čas opraviť. Rovnako ako som vám to hovorila počas novely Trestného zákona, keď sa potom potvrdilo to, že ste nedostatočne chránili finančné záujmy, ale však to je iná téma. Ja už v prvom čítaní som vystúpila k tomuto zákonu a už to bolo tak dávno, že pochybujem, že si to niekto pamätá, ale pánovi predkladateľovi, dnes nezvestnému, žiaľ, pánovi Lučanskému som už vtedy hovorila, že ten jeho návrh zákona je v rozpore s právom EÚ napriek tomu, že v dôvodovej správe uvádza, že predmetný návrh zákona nie je nijakým spôsobom upravený či už teda právom EÚ, alebo judikatúrou Európskeho súdneho dvora. A my pritom máme rozhodnutie Komisia proti Maďarsku, ja som ho vtedy aj vytlačila, odovzdala som mu ho do rúk, a myslím si, že ak ste teda celý rok nad týmto zákonom dumali, tak ste mali minimálne dohliadnuť na to, aby ste odstránili tie rozpory, ktoré tam s právom EÚ sú. A mne už teraz zostáva dvadsať sekúnd, tak asi sa budem musieť prihlásiť do ďalších faktických, ale skutočne by som vás poprosila, rovnako ako aj teda kolega Vančo, nemáte sa s čím ponáhľať, už rok ste si tu na tom robili politickú tému, nespravili ste to tak, ako ste mali, neupravili ste to, tento zákon nás nestojí len drahocenný čas tu v pléne, ale môže nás stáť aj peniaze, ak budeme čeliť... (Prerušenie vystúpenia časomerom.)
33. schôdza NR SR - 15.deň - B. popoludní
Dátum: 2025-04-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

12. Ďakujem za slovo, pán predsedajúci. Pán Pročko, vy ste niekoľkokrát zopakovali, že toto sú oni. No, teraz tu síce nie sú, ale minulý týždeň tu boli a bolo ich tu teda veľa, lebo však sa hlasovalo, tak tu museli byť. Ale špeciálne tu boli v jeden deň, a síce keď sme tu mali návštevu z Ligy proti rakovine. A všetci, všetci do jedného vtedy nosili tento narcis (rečníčka ukázala do pléna malý žltý kvietok, ktorý sa rozdával pri príležitosti Dňa narcisov), mali ho pripnutý na sebe a vyjadrovali podporu, vďaku, fotky na sociálnych sieťach, prispeli nejakým tým eurom na zbierku. A čo z toho, keď dnes schvália takýto zákon? Ako toto vysvetlia napríklad organizácii, ako je Liga proti rakovine, že jeden týždeň úsmevy, nosíme narcisy, ďalší týždeň, bim, šliapeme vám po vašich základných právach? Ja by som sa chcela obrátiť špeciálne na poslancov HLAS-u, lebo my sme vám často vyčítali pri rôznych zákonoch, že ste ticho, že vás nie je počuť napriek tomu, že sa voláte HLAS. Potom sa niektorí ozvali, no a boli odmenení tak, že dostali funkcie za hodnoty. Potom ste opäť boli ticho a teraz pred pár dňami ste opäť mali veľké reči o tom, ako, ak sa dostane tento zákon na rad, tak vy to určite nepodporíte, vy tam dáte pozmeňovák, ktorý to absolútne vykuchá, lebo vy tu idete zachrániť neziskový sektor, lebo vy ste ľudia z regiónov, vy si to uvedomujete, ako veľmi je potrebná táto pomoc, a vy nedovolíte. A prišli ste sem s pozmeňujúcim návrhom, ktorý nielenže teda obsahoval chyby, pretože ste ho robili na poslednú chvíľu, ale hlavne absolútne nič nerieši. Tak ja sa potom pýtam, že toto je ten váš HLAS? Takýmto spôsobom sa chcete zastávať tých, ktorí to potrebujú? No, ja si myslím, že toto je veľmi slabošské a chabé. Ak dnes podporíte tento zákon len kvôli tomu, že prejde ten váš slabý pozmeňovák, tak budete rovnako ako SMER a SNS podpísaní pod tým, čo idete urobiť občianskej spoločnosti. Ďakujem.
33. schôdza NR SR - 15.deň - A. dopoludnia
Dátum: 2025-04-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

... od 1. apríla na ľudí dopadá ešte aj tá hlúpa transakčná daň, a teda nielen na podnikateľov, ale aj na bežných ľudí, v dôsledku toho venezuelsko-maďarského experimentu, ktorú tu na nich robíte. A čo my tu, kolegovia, kolegyne, to si ani nevieme zmraziť platy, skutočne? Veď to je absolútna hanba, že ani len k tomuto neviete pristúpiť, keď už míňate hlava-nehlava a potom sa sťažujete, že nemáte ako konsolidovať.
33. schôdza NR SR - 15.deň - A. dopoludnia
Dátum: 2025-04-16
Poslanec: Jurík, Beáta (PS)
Druh vystúpenia: Vystúpenie s faktickou poznámkou

47. Ďakujem za slovo. Ja začnem takým citátom: Svojim rozdávajú desiatky tisíc na odmenách a vybraným Slovákom, poznačeným ich neschopnosťou a hádkami, dávajú desiatky eur. Viete, kto to povedal? Podpredseda SMER-u a europoslanec Erik Kaliňák. A ja sa musím priznať, je to pre mňa zvláštny pocit, ale musím s ním súhlasiť. On to síce hovoril o tej minulej vláde, ale v skutočnosti to dvojnásobne platí na túto, pretože práve dvojnásobne si všetci ministri zvýšili platy, nehovoriac teda o úradníkoch. A ja som bola včera s kolegyňou Mesterovou v debate práve s pánom Kaliňákom a s pánom vedúcim úradu vlády Gedrom zo SMER-u taktiež, ktorý je momentálne najlepšie plateným úradníkom v krajine, pretože si sám zvýšil odmeny tak, že si ich dorovnáva každý mesiac takmer na úroveň premiéra. Tak takto vládnu u nás sociálni demokrati. A on mal v tej debate ešte tú drzosť povedať: A vy máte aké platy v tej Národnej rade? No nie, my ani zďaleka teda nemáme také platy ako pán Gedra, ale viete čo, aj dobre, že nemáme, lebo za tú prácu, čo tu odvádza tá sedemdesiatdeviatka, tak si viac ani nezaslúžime, práve naopak. A za tie tri mesiace ničnerobenia, čo ste tu predviedli práve kvôli tomu, že vy ste sa neustále hádali, tak si snáď ani viac určite nezaslúžite. Ministri si tu zdvojnásobili platy, rozhadzuje sa hlava-nehlava na renty, na odškodňovanie pre ľudí, ktorí nedodržiavajú pravidlá, od 1. januára všetko zdraželo kvôli vám, kvôli vašim rozhodnutiam, od 1. apríla na ľudí dopadá ešte aj tá hlúpa transakčná daň, a teda nielen na podnikateľov, ale aj na bežných ľudí, v dôsledku toho venezuelsko-maďarského experimentu, ktorú tu na nich robíte. A čo my tu, kolegovia, kolegyne, to si ani nevieme zmraziť platy, skutočne? Veď to je absolútna hanba, že ani len k tomuto neviete pristúpiť, keď už míňate hlava-nehlava a potom sa sťažujete, že nemáte ako konsolidovať.
33. schôdza NR SR - 14.deň - B. popoludní
Dátum: 2025-04-15
Poslanec: Jurík, Beáta (PS)
Druh vystúpenia: Vystúpenie s faktickou poznámkou

80. Ďakujem za slovo. Lucia, ty si spomínala aj tú európsku dimenziu problému tohto návrhu zákona, tak ja nadviažem, pretože my sme pred pár dňami mali na výbore pre európske záležitosti návštevu z Európskej komisie a čuduj sa svete, hneď druhá otázka sa týkala tohto návrhu zákona. Chceli vedieť, že teda čo sa ide na Slovensku diať, či vážne ideme prijať ruský zákon. A váš kolega im tam povedal, že tento zákon je u nás potrebný, pretože vy musíte zistiť, aké finančné toky majú tieto neziskovky, a vrátane teda toho, že koľko peňazí im ide z verejných zdrojov. No tak to ak s celým štátnym aparátom, ktorý máte v rukách, neviete zistiť, tak asi volajte Moskve, že máte problém, lebo toto skutočne momentálne sa už deje, že to jednoducho viete, viete si dohľadať. Hovoril tiež, že si robia politickú prácu tieto neziskovky, lebo vás kritizujú a nemajú pri tom rovnaký meter na iné vlády. No tak, páni a dámy z koalície, jedna taká rada, ja som ju aj tam povedala, že just don´t be corrupted, ale teda aj po slovensky zopakujem, prestaňte okrádať ľudí v tomto štáte a začnite naopak pre nich pracovať, pretože na to ste sem boli zvolení a to v súlade s pravidlami, na ktoré ste prisahali, aj na tú ústavu a teda na demokratické princípy a právny štát. Keby ste sa tu neponáhľali omilostiť všetkých svojich kumpánov a pošliapať pri tom nielen ústavu, ale aj právo EÚ, zničiť antikorupčné mechanizmy len z pomsty voči jednému človeku, keby ste nespackali konsolidáciu, neničili prírodu, kultúru, keby ste nespochybňovali vedecké fakty a nedávali tu odmeny ľuďom, ktorí neplnili pravidlá, tak jednoducho tie neziskovky by o vás nemali čo písať a vy by ste im nemuseli venovať túto vašu pozornosť a mohli by ste sa venovať možno tej práci pre ľudí. A keby ste zase naopak začali pracovať pre ľudí, tak by to ony nemuseli robiť a možno by vám aj ďakovali.
33. schôdza NR SR - 13.deň - B. popoludní
Dátum: 2025-04-14
Poslanec: Jurík, Beáta (PS)
Druh vystúpenia: Vystúpenie s faktickou poznámkou

106. Ďakujem za slovo. Vážené kolegyne, vážení kolegovia, veľmi pekne ďakujem za všetky vaše faktické poznámky. Budem reagovať jednotlivo. Pani poslankyňa Marcinková, ja sa určite s vami zhodnem na tom, že kde sa majú vlastne viesť tie odborné diskusie. Tu som chcela poukázať hlavne teda na to, že my tu absolútne nie sme kompetentní určiť, že či by interrupcie mali byť vykonané v 8. alebo v 12. týždni, nikto z nás, pravdepodobne tu ani nemáme žiadneho gynekológa alebo gynekologičku. Pán poslanec Vančo, no ja s vami aj súhlasím, že tá poctivá diskusia by sa určite mala viesť. A v prvom rade akože diskusia sa podľa mňa môže a má viesť naprieč spoločnosťou, a teda nemali by sme z nej vynechávať mužov. Ale to rozhodnutie samo osebe má byť na žene. Pani poslankyňa Petrík, no ďakujem pekne za tvoje slová. Je neskutočne odvážne zdôveriť sa s tak intímnym príbehom a takou skutočnosťou. A ja dúfam, že sa to teda dotkne aj tu prísediacich, a je to veľmi silné jednoducho. No, pani poslankyňa Kosová, mňa teda mrzí, že si povedala, že to bolo rázne vystúpenie keď ja som bola milá tentokrát. (Povedané so smiechom.) Pán poslanec Mažgút, dúfam, že budete šíriť toto vaše posolstvo aj vo vašom klube, kde máte 42 poslancov a poslankýň, z toho 38 mužov. Tak ak teda hovoríte, že muži sa nemajú vyjadrovať, tak ja si pozriem to hlasovanie. Pán poslanec Vašečka, ešte raz, to, čo ste nám tu pustili nie je tlkot srdca ani srdiečka. Ja som to vysvetlila v tej rozprave. Toto je emočné psychické vydieranie, čo tu momentálne robíte. A kiež by ste sa toľko zaujímali o tie narodené deti, a nie o tie nenarodené. Pani poslankyňa Záborská, áno, my tie príčiny vieme, máme nejaké dáta o tom, ale v prvom rade si myslím, že všetky tie dôvody, ktoré ženy aj neuvádzajú, tak musíme rešpektovať. Ale je na nás zaoberať sa napríklad tou ekonomickou... (Prerušenie vystúpenia časomerom.)
30. schôdza NR SR - 2.deň - B. popoludni
Dátum: 2025-02-05
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

40. Ďakujem veľmi pekne za... (Výkriky z pléna.) Ďakujem veľmi pekne za reakcie. (Výkriky z pléna.) Poprosím vrátiť čas. Gašpar, Tibor, podpredseda NR SR No, musíte upozorniť vášho kolegu Pročka, pretože ten ruší vaše vystúpenie. Jakab, Július, poslanec NR SR Aj pani poslankyňu Vaľovú, aj ostatných poslancov za koalíciu. Prosím vrátiť čas. Ďakujem. Gašpar, Tibor, podpredseda NR SR Vráťte pánovi poslancovi čas ešte raz, dobre? Celé dve minútky. Jakab, Július, poslanec NR SR Ďakujem za reakcie mojim predrečníkom. Tak ako som hovoril aj vo svojom vystúpení, rád by som pozval pána Zahorčáka. Teraz už nemôže vystúpiť, ale pokojne nech to vysvetlí aj všetkým firmám, všetkým podnikateľom na Slovensku, ktorí si nevedia poradiť s transakčnou daňou a ktorým nevie poradiť ani finančná správa, ani ministerstvo financií, ani nikto, pretože sami nevedia, ako to bude fungovať, a to máme dva mesiace pred začatím platnosti tohto zákona. Tak aby im vysvetlili všetci zákonodarcovia, ktorí za tento pozmeňovák zahlasujú, ako to teda funguje, čo je napísané v tom pozmeňováku, a konkrétne pán Zahorčák nech to dopodrobna vysvetlí. Pretože tomu nerozumie ani divá sviňa. Iba kazíte ekonomiku na Slovensku, nič iné, kolegovia, nerobíte z koalície. A tak ako zavádzate transakčnú daň, ktorá je najhoršia, tak takto lepíte aj ostatné veci, ktoré vám padajú na hlavu. Upozorňovali sme vás na to, že je to zlé, nepoučili ste sa. Iba to plátate a zbytočne opravujete, tak ako aj pri zdravotníckych zákonoch pána Šaška, ktorý to mohol mať dávno vybavené v decembri a teraz vo februári to opravuje ešte, takže to bude drahšie, ako keby nič nerobil. Takže toto je odkaz súčasnej schôdze aj vás, súčasní poslanci, a odporúčam všetkým, aby sa vás pýtali konkrétne na tento pozmeňovák o transakčnej dani, aby ste ho vysvetlili, tí, čo budete zaň hlasovať. Ďakujem veľmi pekne.
23. schôdza NR SR - 12.deň - B. popoludní
Dátum: 2024-12-11
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

20. Zaujímavý, ale pravdivý. Ďakujem, pán Grendel. Marek, mal si pravdu, čo sa týka Rázsoch, tak vláda, ktorá tu bola, bola dvanásť rokov pri moci a jediné, čo s Rázsochami dokázali, je ich brzdiť a potom súčasný prezident, toho času premiér, zbúral slávnostne skelet Rázsoch nemocníc, nádeje Bratislavy, a sa tam producíroval na nejakom bagri. A jediné, čo dokázala táto vláda po tom, ako si sa ty roky trápil s tým, aby si rozbehol Rázsochy a aj si upozorňoval na to, a aby tento projekt išiel do finále, aby Bratislava mala špičkovú koncovú nemocnicu, tak jediné, čo táto vláda dokázala, je, že po ich nástupe slávnostne ministerka Dolinková zrušila projekt Rázsoch a začala stavať akési vzdušné zámky v Ružinove. Čo každý súdny človek, keď sa na to pozrel, tak mu bolo jasné, že v Ružinove nikdy koncová nemocnica nebude. A tak sa aj stalo. Potom ako to slávnostne odprezentovala, tak prebehlo pár mesiacov, Rázsochy boli definitívne pochované a zrazu vládna koalícia, dokonca ministri zo strany pani Dolinkovej prišli s tým, že ten Ružinov je absolútny blud, aha, však to sme vôbec nevedeli všetci ostatní. Účelovo zrušené Rázsochy, aby Bratislava nemala špičkovú štátnu koncovú nemocnicu. Vzdušné zámky v podobe Ružinova, ktorý sa nikdy nemohol udiať, a všetkým to bolo jasné, nakoniec si to aj sami priznali. A kto je teda stredobod záujmu? No stredobod záujmu vôbec nie je pacient, vôbec nie je zdravotná starostlivosť. Stredobod záujmu sú záujmy finančných skupín. To je súčasná... (Prerušenie vystúpenia časomerom.)
23. schôdza NR SR - 12.deň - A. dopoludnia
Dátum: 2024-12-11
Poslanec: Jakab, Július (SLOVENSKO)
Druh vystúpenia: Vystúpenie v rozprave

4. Ďakujem veľmi pekne za vystúpenie kolegu Dostála. Ja keď som počúval aj po odbornej stránke to, čo hovoril pán Dostál o núdzovom stave v zdravotníctve, tak sa sám seba pýtam, tak spomínam, že núdzový stav. Ten núdzový stav tu vyzeral úplne inak v roku 2020, 2021, 2022, keď tu zúrila pandémia, zúrila kríza. Keď lekári, tí starší, boli vyčerpaní, boli aj ohrození na živote kvôli covidu, lebo ošetrovali chorých. Ten núdzový stav mal úplne iný význam, ako sa bavíme teraz. Pretože toto je núdzový stav, do ktorého sa vláda dostala sama. Nemajú žiadnu krízu, ktorej by čelili, a absolútne nevedia rokovať s lekármi, aj keď sa dušovali v predchádzajúcom období, ako to zle robí tá vtedajšia vláda počas tých najväčších kríz a ako oni by to okamžite vyriešili s tými lekármi a treba podpísať to memorandum a na čo sa čaká. A to boli nie inakšie núdzové stavy, nie inakšie núdzové stavy boli. Keď sme naozaj potrebovali každú ruku v zdravotníctve a keď každý oddane slúžil z tých zdravotníkov. To boli stavy núdzové a nie tuto núdzový stav, kedy ako pán Danko včera hovorí v televízii, už aj on, aj Robert Fico sú zúfalí, prežívajú dajaké zúfalstvo. To je núdzový stav zo zúfalstva súčasnej vlády, prosím pekne, toto, čo tu máme teraz. Tak toto je taký ten núdzový stav, a preto si súčasná vláda povedala, že na tento núdzový stav je najlepšie vytiahnuť bič na tých lekárov. Nie, žiadne dohody, ale vytiahnuť bič a riadne ich prinútiť chodiť do roboty. Čo si oni budú dovoľovať upozorňovať na stav zdravotníctva a súčasnej vlády.
23. schôdza NR SR - 10.deň - B. popoludní
Dátum: 2024-12-09
Poslanec: Jakab, Július (SLOVENSKO)
Druh vystúpenia: Vystúpenie v rozprave

104. Ďakujem, Michal, za tvoje vystúpenie. Máš pravdu, ľudia citlivo vnímajú všetky peniaze, či je to ten predchádzajúci bod, o ktorom sme hovorili, dvojnásobné navýšenie platov ústavných činiteľov, členov vlády, keby všetkých ústavných činiteľov, členov vlády, ktorí si to sami takto stlačili a zvýšili si platy, a takisto aj príspevok politickým stranám. Lebo tie politické strany, ktoré napríklad aj vyhrali tieto voľby, tak za tie voľby išlo zo štátneho rozpočtu koľko? 20 mil. eur. A ja si pamätám, že lekári, keď hovorili o svojich platoch a o tom, čo v zdravotníctve chýba, tak mnoho z tých opatrení bolo práve na úrovni aj tých 20 mil. eur, hej? Čiže správne hovoríš, že pokiaľ by sme mali nejakú určitú solidárnosť aj s tými ľuďmi, ktorí musia šetriť, malo by sa začať nielen od vládnych činiteľov, ktorí si zvýšili platy a schválili si doživotnú rentu, ale v pohode aj od politických strán, ktoré dostávajú príspevok zo štátneho rozpočtu a mohli by sa solidárne podieľať na konsolidácii verejných financií. Ale, prosím vás, na pravej konsolidácii, keď už sa o tom bavíme, nie o takej konsolidácii, že vyberú peniaze a potom ich rozhulákajú na kadejaké súkromné tryskáče, hej? Čiže bavme sa o tom, že áno, poďme solidárne pomôcť ľuďom, poďme niečo prispieť aj z príspevkov politických strán za volebné výsledky, ale účelne peniaze tak, aby sa dostali ľuďom, aby im reálne pomohli, napríklad rodinám, aby sa vrátili peniaze. Aby sa vrátili peniaze rodinám, ktoré reálne utrpia na životnom štandarde a na tom, aby vzdelávali a zaopatrovali svoje deti. Tým, čo robí súčasná vláda. Takže ďakujem ešte raz aj za tento zákon, aj za tvoj príspevok. Vďaka.